Matrikulasi di Malaysia

**Matrikulasi** merujuk kepada proses kemasukan ke universiti awam, ataupun proses kelayakan untuk masuk ke universiti. Program Matrikulasi KPM diwujudkan disebabkan kurang penyertaan kaum Bumiputera dalam mengambil mata pelajaran aliran sains pada peringkat Tingkatan Enam.

Program matrikulasi merupakan satu program persediaan pra-universiti bagi lepasan SPM (90% Bumiputera dan 10% bukan bumiputera) untuk melanjutkan pelajaran sebelum ke peringkat Ijazah Sarjana Muda di universiti ataupun kolej universiti.

Program pra-universiti ini sebelum ini dikendalikan sendiri oleh setiap Institusi Pengajian Tinggi Awam (IPTA) sejak lebih 30 tahun yang lalu dengan cara dan corak pelaksanaan yang berbeza.

Kementerian Pendidikan Malaysia telah mengambil alih dan menyatukan program matrikulasi bertujuan untuk menyelaras dan menyeragamkan pelaksanaan program tersebut. Pengambilalihan ini berlaku secara berperingkat dengan Bahagian Matrikulasi, Kementerian Pelajaran Malaysia mengambil kumpulan pertama (perintis) di kalangan pelajar Sekolah Berasrama Penuh (SBP) dan MRSM pada awal tahun 1999. 

Selain daripada 9 buah kolej matrikulasi Kementerian Pelajaran Malaysia, 2 buah pusat/kolej lain yang turut mengendalikan program ini adalah Kolej MARA Kulim dan Kolej MARA Kuala Nerang.

Walaupun program Matrikulasi dikendalikan sepenuhnya oleh Kementerian Pendidikan Malaysia, ini tidak bermakna peranan universiti awam (IPTA) tidak diperlukan lagi. IPTA terlibat secara langsung dengan penggubalan kurikulum program, penggubalan soalan peperiksaan, penaksiran soalan peperiksaan dan pemeriksaan kertas jawapan peperiksaan.

Bahagian Matrikulasi Kementerian Pelajaran Malaysia yang bertanggungjawab mengurus rancagan martikulasi ini telah berjaya memenuhi syarat pensijilan MS ISO 9001:2000 dengan audit terkini dilakukan pada 15 - 16 Jun 2009.

Mulai tahun 2008, Kementerian Pendidikan Malaysia telah memperkenalkan program matrikulasi teknikal khusus kepada bekas-bekas pelajar Sekolah Menengah Teknik (SMT) dan Sekolah Berasrama Penuh (SBP) lulusan Sains Teknikal di beberapa kolej di Pendang, Jengka dan Pontian.

## Sejarah
Program Matrikulasi diwujudkan pada tahun 1998 merupakan satu program persediaan bagi pelajar Bumiputera untuk melayakkan mereka melanjutkan pelajaran ke peringkat ijazah pertama dalam bidang sains, teknologi dan sastera ikhtisas ke Institusi Pengajian Tinggi (IPT) dalam dan luar negara. Berdasarkan keperluan semasa bagi menampung pertambahan jumlah pelajar cemerlang, mengisi kekosongan tempat di bidang-bidang sains, profesional dan kritikal khususnya pelajar Bumiputera di Institusi Pengajian Tinggi Awam (IPTA), pada tahun 1998, Yab Dato’ Sri Najib bin Tun Haji Abd. Razak, yang pada ketika itu Menteri Pendidikan telah mencetuskan idea mewujudkan Program Matrikulasi di bawah kendalian Kementerian Pendidikan Malaysia (KPM) bagi menyeragamkan semua Program Matrikulasi/Asasi yang selama ini dikendalikan oleh IPTA.

Kumpulan pertama pelajar program ini pada tahun 1998 terdiri dari kalangan pelajar Sekolah Berasrama Penuh (SBP) dan Maktab Rendah Sains MARA (MRSM). Pemilihan pelajar ini berdasarkan kepada keputusan peperiksaan percubaan Sijil Pelajaran Malaysia (SPM) semasa mereka. Pelajar ini telah ditempatkan di Kolej Yayasan Pendidikan MARA, Bangi (penempatan sementara) kerana pada ketika itu Kolej Matrikulasi KPM belum siap dibina. Pada tahun 1999, dua kolej pertama KPM iaitu, Kolej Matrikulasi Melaka (KMM) dan Kolej Matrikulasi Labuan (KML) telah membuat pengambilan pertamanya dalam Jurusan Sains dan Perakaunan. Tempoh pengajian selama 1 tahun 6 bulan dalam 3 semester. Ini diikuti dengan pengoperasian 3 buah kolej matrikulasi baru iaitu Kolej Matrikulasi Negeri Sembilan (KMNS), Kolej Matrikulasi Pulau Pinang (KMPP) dan Kolej Matrikulasi Perlis (KMP) pada tahun 2000.

Pada peringkat awal pengambilalihan sehingga tahun 2002, sejumlah 21 buah IPTS telah diberi kepercayaan untuk mengendalikan Program Matrikulasi KPM. Pemilihan kolej-kolej ini dibuat melalui satu jawatankuasa khas (Jawatankuasa Validasi) yang merupakan gabungan tenaga pegawai daripada Jabatan Pendidikan Swasta dan Bahagian Matrikulasi, Kementerian Pendidikan Malaysia (BMKPM). Pemilihan berdasarkan kriteria yang telah ditetapkan oleh BMKPM. Bilangan pelajar yang ditempatkan di IPTS pada setiap sesi berbeza, bergantung kepada bilangan tempat yang boleh disediakan oleh kolej matrikulasi KPM.

Untuk memastikan program matrikulasi berada pada landasan yang betul, peringkat awal pengurusan dan pengendalian program telah berpandukan kepada program yang sedia ada di IPTA dengan membuat sedikit pengubahsuaian mengikut keperluan KPM. Kepakaran IPTA masih digunakan dalam urusan penggubalan, penaksiran, pemeriksaan dan juga pembangunan kurikulum serta dalam hal-hal lain yang berkaitan. Malahan kursus-kursus peningkatan profesionalisme pensyarah juga masih menggunakan tenaga pakar dari IPTA.

Program Matrikulasi KPM terus berkembang dengan perubahan tempoh masa pengajian dari 1 tahun 6 bulan kepada 1 tahun (Program Matrikulasi Satu Tahun-PST) pada tahun 2002. Ini diikuti dengan pertambahan beberapa buah kolej baru yang beroperasi mulai tahun 2002, 2003 dan 2010 iaitu Kolej Matrikulasi Pahang (KMPh), Kolej Matrikulasi Perak (KMPk), Kolej Matrikulasi Johor (KMJ), Kolej Matrikulasi Kedah (KMK) dan Kolej Matrikulasi Selangor (KMS). Mulai sesi 2003/2004, Program Matrikulasi telah membuka ruang 10% kepada pelajar bukan Bumiputera untuk mengikuti program ini. Pada tahun 2008 pula, Program Matrikulasi Dua Tahun (PDT) bagi Jurusan Sains telah ditawarkan khas kepada pelajar Bumiputera. Kemudiannya Program Matrikulasi telah memperluaskan Jurusan Sains dengan menawarkan Aliran Teknikal pada tahun 2009. Ini bertepatan dengan matlamat Teras 2 Pelan Induk Pembangunan Pendidikan (PIPP) iaitu mengadakan lebih banyak pilihan kepada pelajar dan memberi peluang yang sama kepada semua pelajar lepasan SPM.Tiga (3) buah kolej matrikulasi telah diamanahkan untuk mengendalikan program ini iaitu Kolej Matrikulasi Teknikal Kedah (KMTK), Kolej Matrikulasi Teknikal Pahang (KMTPh) dan Kolej Matrikulasi Teknikal Johor (KMTJ).

Pada tahun 2013, dua (2) buah lagi kolej baru telah dibuka iaitu Kolej Matrikulasi Kelantan (KMKt) dan Kolej Matrikulasi Sarawak (KMSw). Peningkatan jumlah permohonan dan pertambahan jumlah kolej matrikulasi KPM telah menyebabkan lebih ramai pelajar cemerlang SPM mampu ditempatkan bagi mengikuti program ini. Sehingga tahun 2013, seramai 30,000 tempat disediakan bagi pelajar PST dan PDT. 15 buah kolej matrikulasi KPM yang beroperasi sepenuh masa pada tahun 2013 dan mengendalikan Program Matrikulasi.

Program Matrikulasi KPM adalah untuk memastikan pembangunan potensi pelajar bumiputera melalui pendidikan prauniversiti yang berkualiti untuk melayakkan mereka melanjutkan pelajaran ke peringkat ijazah pertama di IPT di dalam dan di luar negara dalam bidang sains, teknologi dan profesional. Semua lulusan Program Matrikulasi KPM dianugerahkan Sijil Matrikulasi KPM yang diiktiraf ke Perkhidmatan Awam mulai tahun 2017.

## Objektif
* Membangunkan modal insan selaras dengan Falsafah Pendidikan Kebangsaan;
* Mengeluarkan lulusan Program Matrikulasi Kementerian Pendidikan Malaysia (KPM) bagi memenuhi keperluan institusi pengajian tinggi awam dalam bidang sains, teknologi dan profesional; dan
* Menjana lepasan Program Matrikulasi KPM yang berpengetahuan, kreatif dan berdaya saing.

## Struktur Program
Pendidikan di Malaysia berasaskan sistem pendidikan United Kingdom, maka Program Matrikulasi merupakan salah satu program "pra-universiti" yang berfungsi sebagai laluan persediaan bagi pelajar lepasan SPM. Bahasa pengantar di Kolej Matrikulasi adalah Bahasa Inggeris atau Bahasa Melayu, tetapi subjek sains dan matematik diajar dalam Bahasa Inggeris. Pelajar matrikulasi perlu menghadiri kuliah di kolej dan wajib tinggal di asrama yang disediakan oleh kolej. Jenis pembelajaran di kolej ini merangkumi kuliah, tutoran dan praktikal.

Program Matrikulasi terdiri daripada dua semester. Setiap semester bertempoh 5 bulan. Bagi pelajar program dua tahun (PDT/SES), semester ketiga akan bermula serentak dengan semester pertama bagi pelajar program satu tahun (PST/SDS). Setiap semester mengandungi 18 minggu pembelajaran, 1 minggu ulang kaji, 1 minggu peperiksaan, serta 1 minggu orientasi (hanya bagi semester pertama). Selain itu, terdapat dua cuti pertengahan semester dan satu cuti akhir semester. Pada hujung minggu, pelajar boleh memilih untuk keluar (outing) atau pulang ke rumah sebulan sekali (balik bermalam).

Dari segi kos sara hidup, yuran pengajian dan penginapan bagi pelajar matrikulasi ditanggung sepenuhnya oleh kerajaan. Selain itu,pelajar juga menerima Bantuan Sara Hidup Pelajar (BSHP) sebanyak RM250 sebulan.

### Syarat Permohonan
Pemohon mesti berumur tidak melebihi 20 tahun semasa permohonan, merupakan warganegara Malaysia, dan calon SPM tahun semasa. Syarat kelayakan minimum kemasukan ke Program Matrikulasi bagi setiap jurusan adalah seperti berikut:

#### Jurusan Sains SDS

* Sekurang-kurangnya **gred B** dalam mata pelajaran Matematik.
* Sekurang-kurangnya **gred C** dalam mata pelajaran Bahasa Melayu, Bahasa Inggeris, Matematik Tambahan, Kimia, Fizik/Biologi
* Sekurang-kurangnya **gred E** dalam mata pelajaran Sejarah.

#### Jurusan Sains SES

* Sekurang-kurangnya **gred C** dalam mata pelajaran Bahasa Melayu, Bahasa Inggeris dan Matematik 
* Sekurang-kurangnya **gred E** dalam mata pelajaran Matematik Tambahan, Kimia, Fizik/ Biologi/ Sains Komputer dan Sejarah

#### Jurusan Sains Komputer

* Sekurang-kurangnya **gred C** dalam mata pelajaran Bahasa Melayu, Bahasa Inggeris, Matematik, Matematik Tambahan dan Sains Komputer
* Sekurang-kurangnya **gred E** dalam mata pelajaran Sejarah
* Sekurang-kurangnya **gred C** dalam **1** mata pelajaran berikut: Fizik/ Kimia / Biologi/ Sains/ Sains Tambahan/ Teknologi Kejuruteraan/ Asas Kelestarian/ Pertanian/ Reka Cipta/ Sains Sukan/ Perniagaan/ Tasawwur Islam/ Pendidikan Syari'ah Islamiah/Prinsip Perakaunan/ Grafik Komunikasi Teknikal/Ekonomi/ Pengajian Kejuruteraan Awam/ Pengajian Kejuruteraan Mekanikal/ Pengajian Kejuruteraan Elektrik & Elektronik

#### Jurusan Kejuruteraan

* Sekurang-kurangnya **gred B** dalam mata pelajaran Matematik.
* Sekurang-kurangnya **gred C** dalam mata pelajaran Bahasa Melayu, Bahasa Inggeris, Matematik Tambahan dan Fizik
* Sekurang-kurangnya **gred E** dalam mata pelajaran Kimia dan Sejarah.
* Sekurang-kurangnya **gred C** dalam **1** mata pelajaran berikut: Biologi/ Kimia/ Asas Kelestarian/ Pertanian/ Sains Rumah Tangga/ Reka Cipta/ Sains Komputer/ Sains Sukan/ Lukisan Kejuruteraan/ Geografi/ Grafik Komunikasi Teknikal/ Pendidikan Seni Visual/ Pendidikan Syari ah Islamiah/ Pendidikan Al-Quran dan Al-Sunnah/ Prinsip Perakaunan/ Ekonomi/ Pengajian Keusahawanan/ Perniagaan/ Pengajian Kejuruteraan Elektrik dan Elektronik/ Pengajian Kejuruteraan Awam/ Pengajian Kejuruteraan Mekanikal.

#### Jurusan Perakaunan

* Sekurang-kurangnya **gred C** dalam mata pelajaran Bahasa Melayu, Bahasa Inggeris dan Matematik 
* Sekurang-kurangnya **gred E** dalam mata pelajaran Sejarah
* Sekurang-kurangnya **gred C** dalam **3** mata pelajaran berikut:  Fizik/ Kimia/ Biologi/ Matematik Tambahan/ Sains Komputer/ Sains/ Sains Tambahan/ Asas Kelestarian/ Pertanian/ Sains Rumah Tangga/Reka Cipta/ Sains Sukan/ Geografi/ Prinsip Perakaunan/ Ekonomi/ Perniagaan/ Pengajian Keusahawanan/ Tasawwur Islam/ Usul Al-Din/ Pendidikan Syari ah Islamiah/ Pendidikan Al-Quran dan Al-Sunnah/ Al-Syariah/ Pendidikan Seni Visual/ Grafik Komunikasi Teknikal/ Lukisan Kejuruteraan/ Pengajian Kejuruteraan Elektrik dan Elektronik/ Pengajian Kejuruteraan Mekanikal/ Pengajian Kejuruteraan Awam/ Lukisan/ Rekabentuk Kraf/ Reka Bentuk Industri/ Reka Bentuk Grafik/ Multimedia Kreatif/ Hifz Al-Quran/ Maharat Al-Quran

#### Jurusan Perakaunan Profesional (JPPro)

* Sekurang-kurangnya **gred A** dalam mata pelajaran Matematik
* Sekurang-kurangnya **gred A-** dalam mata pelajaran Bahasa Inggeris 
* Sekurang-kurangnya **gred C** dalam mata pelajaran Bahasa Melayu dan Matematik Tambahan
* Sekurang-kurangnya **gred A** dalam **3** mata pelajaran berikut: Fizik/ Kimia/ Biologi/ Matematik Tambahan/ Sains Komputer/ Sains/ Sains Tambahan/ Asas Kelestarian/ Pertanian/ Sains Rumah Tangga/ Reka Cipta/ Sains Sukan/ Geografi/ Prinsip Perakaunan/ Ekonomi/ Perniagaan/ Pengajian Keusahawanan/ Tasawwur Islam/ Usul Al-Din/ Pendidikan Al-Quran dan Al-Sunnah/ Pendidikan Syari ah Islamiah/ Al-Syariah/ Pendidikan Seni Visual/ Grafik Komunikasi Teknikal/ Lukisan Kejuruteraan/ Pengajian Kejuruteraan Elektrik dan Elektronik/ Pengajian Kejuruteraan Mekanikal/ Pengajian Kejuruteraan Awam.
* **LULUS** ujian aptitud dan termuduga yang dilaksanakan oleh Bahagian Matrikulasi.

## Mata Pelajaran

## Gred
Program Matrikulasi menggunakan sistem Purata Nilai Gred Kumulatif (PNGK) untuk mengira pencapaian akademik pelajar. Keputusan pelajar dinilai berdasarkan **11 gred**, iaitu: A, A-, B+, B, B-, C+, C, C-, D+, D, dan F. Setiap gred diberikan nilai mata purata, dengan **4.0 sebagai markah tertinggi dan 1.0 sebagai markah terendah**. Jika pelajar mendapat **gred F**, mereka tidak memperoleh sebarang nilai mata (0.0).

Setiap semester, pelajar akan dinilai melalui sistem Penilaian Berterusan (PB) dan Peperiksaan Semester Program Matrikulasi (PSPM). Dahulu, penilaian berterusan merangkumi 20% hingga 40% daripada jumlah markah setiap subjek, tetapi mulai sesi akademik 2020/2021, peratusannya dinaikkan kepada 60%, manakala 40% dari Peperiksaan Semester Program Matrikulasi (PSPM).

PNGK akhir akan dikira berdasarkan PNGS daripada dua semester, di mana jumlah markah kedua-dua semester ditambah dan dibahagikan dengan dua, menghasilkan Purata Nilai Gred Kumulatif (PNGK)

Pelajar perlu memperoleh sekurang-kurangnya gred C untuk lulus. Pelajar yang mendapat gred C- hingga F dikategorikan sebagai gagal.

Jika PNGK pelajar kurang daripada 2.00 (tidak layak untuk memohon universiti awam) tetapi masih melebihi 1.50, mereka dibenarkan untuk mengulang kursus. Walau bagaimanapun, tempoh pengajian tidak boleh melebihi empat semester (dua tahun).

## Kontroversi

### Ketidakadilan dalam proses pemilihan UPU
Walaupun Sijil Tinggi Persekolahan Malaysia (STPM) telah mendapat pengiktirafan antarabangsa, peluang kemasukan lepasan STPM ke universiti awam (IPTA) sangat terhad disebabkan oleh persaingan dari lepasan Program Matrikulasi.

Menurut data akademik tahun 2018/2019, jumlah pemohon lepasan STPM yang memohon ke universiti awam adalah seramai 33197 orang, namun hanya 24375 orang (73.4%) yang berjaya mendapat tempat. Sebaliknya, daripada 20907 pemohon lepasan Program Matrikulasi, sebanyak 20269 orang (96.9%) berjaya diterima masuk ke universiti awam. Walaupun Kementerian Pendidikan Malaysia menegaskan bahawa dasar pengambilan pelajar ke universiti adalah berdasarkan sistem meritokrasi, perbezaan ketara dalam kadar penerimaan menunjukkan kelebihan yang lebih tinggi bagi lepasan Matrikulasi berbanding dengan lepasan STPM dalam proses pemilihan ke universiti awam melalui UPU.

Selain itu, terdapat kritikan bahawa STPM adalah laluan yang lebih sukar berbanding dengan Program Matrikulasi, tetapi tidak memberikan kelebihan yang setimpal dalam kemasukan ke program ijazah sarjana muda di universiti awam (IPTA). STPM mempunyai sistem penilaian yang lebih ketat, dengan peperiksaan yang dikendalikan oleh Majlis Peperiksaan Malaysia (MPM) dan standard akademik yang lebih tinggi. Sebaliknya, Program Matrikulasi hanya memerlukan 10 bulan untuk menamatkan pengajian berbanding dengan STPM yang mengambil masa 1.5 tahun dan mempunyai sistem pentaksiran yang lebih fleksibel, termasuk kuiz (UPS), kerja kursus, dan peperiksaan akhir semester yang lebih mudah. Oleh itu, program ini sentiasa dikritik sebagai "pintu belakang" bagi pelajar Bumiputera masuk universiti.  

Program Matrikulasi dikenalkan selepas sistem meritokrasi diperkenalkan bagi menggantikan sistem kuota yang berdasarkan kaum bagi kemasukan universiti awam. Hakikatnya, kebanyakan pelajar kursus krtikal di Universiti Penyelidikan (UM, USM, UKM, UPM dan UTM) seperti perubatan, farmasi, pergigian, perundangan, sains komputer dan perakaunan merupakan pelajar lepasan matrikulasi. Sebaliknya, kursus-kursus tersebut hampir tiada pelajar STPM. Kebanyakan kursus-kursus yang kurang popular sentiasa ditawarkan kepada lepasan STPM.  

### Isu Kuota

#### Tahun 2019
Pada tahun 2019, isu mengenai pengambilan pelajar ke Program Matrikulasi telah mencetuskan perdebatan hangat, terutamanya apabila ramai pelajar bukan Bumiputera yang cemerlang dalam SPM tidak mendapat tempat dalam program tersebut. Walaupun Menteri Pendidikan Maszlee Malik meningkatkan jumlah tempat daripada 25,000 kepada 40,000, pengagihan kuota 90% untuk pelajar Bumiputera dan 10% untuk pelajar bukan Bumiputera masih dikekalkan, di mana 5.43% untuk pelajar Cina, 3.72% untuk pelajar India dan 0.85% untuk pelajar lain-lain bangsa. Hal ini telah menyebabkan ketidakpuasan hati dalam kalangan masyarakat Cina dan India.

Selain itu, terdapat juga pandangan bahawa program matrikulasi seharusnya membantu golongan berpendapatan rendah (B40) untuk mendapat akses kepada pendidikan tinggi tanpa mengira kaum. Namun begitu, dengan mengekalkan kuota 90% untuk pelajar Bumiputera, peluang untuk pelajar bukan Bumiputera yang cemerlang tetapi kurang berkemampuan menjadi terhad.Terdapat seorang pelajar Cina B40 yang mendapat 8A (6A+, 1A, 1A-, 2B+) pada tahun 2019 tidak ditawarkan ke Program Matrikulasi, sedangkan markah meritnya telah mencapai sebanyak 98.29%. 

#### Tahun 2022
Menurut laporan Malaysiakini, setiap tahun ramai pelajar bukan Bumiputera yang memperoleh keputusan cemerlang dengan banyak bilangan A+ dalam SPM tidak berjaya mendapat tempat dalam Program Matrikulasi dan ramai juga yang gagal ditempatkan dalam program ini walaupun telah membuat rayuan sehingga terpaksa melanjutkan pelajaran ke Tingkatan 6, universiti swasta atau luar negara.Pada tahun 2022, sekurang-kurangnya 200 orang pelajar India dengan keputusan semua A tidak ditawarkan ke Program Matrikulasi.

#### Tahun 2024
Pada Jun 2024, kerajaan Malaysia mengumumkan bahawa semua pelajar yang memperoleh 10A atau lebih dalam Sijil Pelajaran Malaysia (SPM) akan ditawarkan tempat dalam Program Matrikulasi tanpa mengira kaum atau latar belakang. Keputusan ini bertujuan untuk mengiktiraf kecemerlangan pelajar dan memastikan akses pendidikan yang lebih adil.

Perdana Menteri, Datuk Seri Anwar Ibrahim, menegaskan bahawa walaupun langkah ini memberikan pengiktirafan kepada kecemerlangan tanpa mengira kaum dan latar belakang, kerajaan tetap mempertahankan kuota bumiputera yang sedia ada, di mana 90% ditawarkan kepada pelajar bumiputera manakala 10% kepada pelajar bukan bumiputera.

#### Tahun 2025

Kementerian Pendidikan Malaysia (KPM) melaksanakan penawaran secara automatik ke Program Matrikulasi KPM kepada semua pelajar cemerlang Sijil Pelajaran Malaysia (SPM) yang memperoleh 10A dan ke atas mulai sesi 2025/2026. Inisiatif ini dilaksanakan bertujuan untuk memastikan pelajar yang cemerlang ditawarkan secara automatik ke Program Matrikulasi KPM sebagai insentif atas usaha gigih pelajar yang mendapat keputusan terbaik dalam SPM.

Pelajar cemerlang SPM yang memenuhi syarat-syarat berikut akan ditawarkan secara automatik ke Program Matrikulasi tanpa mengambil kira markah PAJSK:

i. mendapat sekurang-kurangnya 10A dan ke atas tanpa mengira kaum, latar belakang dan aliran;

ii. gred A merujuk kepada gred A+ dan A termasuk empat mata pelajaran (Matematik, Matematik Tambahan, Kimia, Fizik/Biologi) yang dikira merit;

iii. memenuhi syarat am dan syarat khusus yang ditetapkan; dan

iv. telah membuat permohonan ke Program Matrikulasi KPM.

Bagi pelajar-pelajar yang mempunyai gred dengan kombinasi lain (9A+, 8A+1A1A-, 9A1B+), sistem markah merit akan dilaksanakan bagi menentukan pengambilan pelajar berdasarkan kedudukan merit pelajar.

## Senarai Kolej Matrikulasi

## Rujukan